กรมการจัดหางาน เผย นายจ้างมาเลเซียแจ้งรับสมัครพนักงานนวดเกือบ 20 อัตรา รับสมัครตั้งแต่บัดนี้จนถึงวันที่ 29 พฤษภาคม 2563
กรมการจัดหางาน เผย นายจ้างมาเลเซียแจ้งรับสมัครพนักงานนวดเกือบ 20 อัตรา รับสมัครตั้งแต่บัดนี้จนถึงวันที่ 29 พฤษภาคม 2563นายสุชาติ พรชัยวิเศษกุล อธิบดีกรมการจัดหางาน แจ้งว่า กรมการจัดหางาน ได้รับการประสานจากสำนักงานแรงงานในประเทศมาเลเซีย ให้ดำเนินการจัดหาคนหางานไปทำงานกับนายจ้างบริษัท Energy Haven Sdn. Bhd. ประเทศมาเลเซีย ในตำแหน่ง พนักงานนวด จำนวน 19 อัตรา ทั้งเพศหญิง และเพศชาย อายุระหว่าง 23- 44 ปี อัตราเงินเดือน 3,000 ริงกิตต่อเดือน หรือประมาณ 22,500 บาท และค่าคอมมิชชัน เป็นรายเดือน ในอัตรา 14 ริงกิตต่อชั่วโมงต่องานนวดที่ทำเสร็จ ระยะเวลาการจ้าง 2 ปี และสามารถเลือกต่ออายุได้อีก 2 ปี ซึ่งจะขึ้นอยู่กับการอนุมัติของเจ้าหน้าที่ที่เกี่ยวข้อง สำหรับคุณสมบัติ สามารถนวดแผนไทย สุคนธบำบัด นวดเท้า สครับ มาสค์ และสปาบำบัดอื่นๆ ได้ พร้อมมีใบประกาศนียบัตรผ่านการฝึกอบรมหลักสูตรประเภทการนวดไทย จำนวน 150 ชั่วโมงขึ้นไป จากสถานฝึกอบรมที่ได้รับการอนุมัติหลักสูตรจากกระทรวงสาธารณสุข หรือผ่านการทดสอบมาตรฐานฝีมือแรงงานแห่งชาติ ประเภทการนวดไทย ระดับ 1 ขึ้นไปจากกรมพัฒนาฝีมือแรงงาน ขณะที่ ลักษณะการทำงานจะเป็นกะ มีวันหยุดหนึ่งวันต่อสัปดาห์ นายจ้างจัดที่พักให้ในสถานประกอบการหรือที่อื่นตามดุลยพินิจของนายจ้าง โดยนายจ้างจะทำประกันคุ้มครองการบาดเจ็บในระหว่างการจ้างงานและประกันสุขภาพ ตามที่รัฐบาลมาเลเซียกำหนด นอกจากนี้ นายจ้างจะจัดเตรียมค่าเดินทางทางอากาศ (ขึ้นอยู่กับดุลยพินิจของนายจ้าง) ให้ลูกจ้างในการเดินทางจากกรุงเทพฯ เพื่อไปทำงานในประเทศมาเลเซีย และเมื่อครบกำหนดสัญญาจ้างนายจ้างจะจัดเตรียมค่าเดินทางกลับกรุงเทพฯ ให้ลูกจ้างทุกๆ 2 ปี ด้วย สามารถสมัครได้ตั้งแต่วันนี้จนถึงวันที่ 29 พฤษภาคม 2563 ส่วนหลักฐานที่ต้องยื่นประกอบการรับสมัครอย่างละ 1 ใบ ได้แก่ สำเนาบัตรประจำตัวประชาชน สำเนาหนังสือเดินทาง สำเนาใบประกาศนียบัตรผ่านการฝึกอบรมนวดแผนไทย รูปถ่ายสีขนาด 2 นิ้ว และสามารถดาวน์โหลดแบบฟอร์มใบสมัครได้ที่เว็บไซต์ www.doe.go.th/overseas อธิบดีกรมการจัดหางาน กล่าวเพิ่มเติมว่า ในการไปทำงานต่างประเทศ ช่วงที่มีการแพร่ระบาดของโรคโควิด -19 นั้น กรมการจัดหางานจะดำเนินการรับสมัคร และคัดเลือกคนหางานไปทำงานต่างประเทศตามมาตรการของรัฐบาล เพื่อให้เป็นไปด้วยความเรียบร้อยและสอดคล้องกับสถานการณ์ปัจจุบัน ทั้งนี้ ผู้สนใจสามารถยื่นส่งใบสมัครทางไปรษณีย์ด่วนพิเศษ (EMS) หรือบริการรับส่งพัสดุของบริษัทเอกชนที่สามารถตรวจสอบการรับส่งได้ หรือส่งทาง E-mail : taiwansectiontoea@gmail.com ซึ่งหากส่งทางไปรษณีย์จะยึดถือตราประทับวันที่เป็นหลัก โดยให้วงเล็บมุมซองด้านล่างซ้ายมือ ว่าสมัครงานประเทศมาเลเซีย ตำแหน่งพนักงานนวด ส่งถึง กองบริหารแรงงานไทยไปต่างประเทศ ฝ่ายจัดส่งไปทำงานไต้หวันและประเทศอื่นๆ ชั้น 10 อาคารสำนักงานประกันสังคมกรุงเทพมหานครพื้นที่ 3 ถนนมิตรไมตรี แขวงดินแดง เขตดินแดง กรุงเทพฯ 10400 โทรศัพท์ 02 245 1034 หรือสอบถามรายละเอียดเพิ่มเติมได้ที่ 02-245-1034 หรือสายด่วนกระทรวงแรงงาน 1506 กด 2 กรมการจัดหางาน